WHAรับเละเออีซี
ตปท.จ้างไปมาเลย์ฯเวียดนามงานในประเทศล้นปีนี้โต816%
7 ธ.ค. 2555

ตปท.จ้างไปมาเลย์ฯเวียดนามงานในประเทศล้นปีนี้โต816%
WHA ส้มหล่น ทุกต่างประเทศไหลบ่าเข้าลงทุนอาเซียน จ้างบริษัทสร้างโรงงานในมาเลเซีย 4 หมื่นตารางเมตร (ตร.ม.) และเวียดนาม 
นพ.สมยศ อนันตประยูร ประธานกรรมการและประธานเจ้าหน้าที่บริหาร บริษัท ดับบลิวเอชเอ คอร์ปอเรชั่น (WHA) เปิดเผยว่า จากกระแสการเปิดประชาคมเศรษฐกิจอาเซียนทำให้มีลูกค้าจำนวนมากได้ติดต่อมายังบริษัทให้เป็นผู้สร้างโรงงานในกลุ่มประเทศภูมิภาคอาเซียน ส่วนใหญ่จะเป็นกลุ่มสินค้าอุปโภคบริโภคยานยนต์และเวชภัณฑ์ 
ล่าสุด มีบริษัทผู้ผลิตสินค้าอุปโภคบริโภคจากต่างประเทศให้ WHA ไปสร้างโรงงานและคลังสินค้าในประเทศมาเลเซียขนาดพื้นที่ 4 หมื่น ตร.ม. ซึ่งบริษัทอยู่ระหว่างศึกษารูปแบบในการเข้าไปลงทุน โดยอาจร่วมมือกับบริษัทพัฒนาทางด้านอสังหาริมทรัพย์ในประเทศมาเลเซีย เพื่อดำเนินธุรกิจรับสร้างโรงงานในมาเลเซีย 
ขณะเดียวกันยังมีลูกค้าติดต่อให้บริษัทไปก่อสร้างโรงงานและคลังสินค้าในประเทศเวียดนาม ซึ่งบริษัทอยู่ระหว่างการพิจารณา หากอยู่นอกพื้นที่นิคมอุตสาหกรรมอาจไม่สนใจ เพราะมีข้อจำกัดในการทำธุรกิจสูง ซึ่งเป็นความเสี่ยงสำคัญ 
สำหรับสัดส่วนรายได้จากต่างประเทศนั้นเป็นเรื่องยากในการประเมิน เพราะขึ้นอยู่กับการพิจารณาของลูกค้า แต่นับเป็นโอกาสทางธุรกิจ เพราะว่ารูปแบบการทำธุรกิจของบริษัทนั้นมีความคล่องตัวในการไปรับงานในต่างประเทศตามความต้องการของลูกค้า และยังสามารถร่วมมือกับผู้ประกอบการนิคมอุตสาหกรรม เพื่อไปพัฒนาในพื้นที่ต่างๆ หรือในต่างประเทศได้อีกด้วย” นพ.สมยศ กล่าว 
ด้านงานในประเทศนั้นขณะนี้อยู่ระหว่างการเจรจากับลูกค้ารายใหม่เกือบ 10 ราย ในการสร้างคลังสินค้าตามความต้องการของลูกค้า (Built to Suit) มีความเป็นไปได้ว่าน่าจะสามารถตกลงร่วมกันได้ 7 ราย เบื้องต้นคาดว่าจะมีการใช้พื้นที่เช่า 45 หมื่น ตร.ม. หรือรวมแล้ว 2.8 แสน ตร.ม. 
นพ.สมยศ กล่าวว่า รายได้ในปี 2555 คาดว่าจะทำได้ที่ระดับ 2,200 ล้านบาท เพิ่มขึ้น 816% จากปีก่อนหน้าที่มีรายได้ 240 ล้านบาท ผลจากการขยายพื้นที่เช่าภายในปีนี้เป็น 5.4 แสน ตร.ม.
ด้านราคาหุ้น WHA ปรับตัวลง 0.30 บาท หรือ 1.41% ปิดที่ 21 บาท มูลค่าการซื้อขายรวม 44 ล้านบาท นับว่าราคาสวนทางตลาดหุ้นโดยรวมที่ดีดตัวขึ้นแรงกว่า 9 จุด เนื่องจากหุ้นของบริษัทคิดเกณฑ์แคชบาลานซ์ ผู้ซื้อจะต้องวางเงินสดทั้ง 100% ก่อนสั่งซื้อในระหว่างวันที่ 3-21 ธ.ค. 2555
แหล่งข่าวจากวงการนิคมอุตสาหกรรม เปิดเผยว่า ขณะนี้ผู้ประกอบการนิคมฯ ทุกราย มองเห็นโอกาสในการขยายฐานลูกค้าในต่างประเทศ แต่ขั้นตอนและวิธีการออกไปจะต้องคิดให้ดีและต้องป้องกันความเสี่ยงที่อาจจะส่งผลกระทบด้วย 
“WHA ได้รับการติดต่อให้ไปตั้งโรงงานในประเทศเพื่อนบ้านเรา เนื่องจากบริษัทเป็นผู้สร้างโรงงานตามคำสั่งซื้อของลูกค้า ไม่เหมือนผู้ประกอบการทั่วไปที่สร้างโรงงานแล้วให้ลูกค้าเข้ามาซื้อ แต่ในภาวะที่ตลาดอาเซียนเนื้อหอมเป็นโอกาสของผู้ประกอบการทุกราย” แหล่งข่าวเปิดเผย